Арсений Тарковски
В средата на света

Превод от руски: Светлозар Жеков, 2007

chitanka.info

Човек съм аз, в средата на света,

зад мен са милиарди инфузории,

а звездни милиарди са пред мен.

И помежду им аз съм извисен —

море, съединяващо два бряга,

и мост, между вселени изграден.

Аз Нестор съм, описал мезозоя,

на идни времена съм Йеремия.

Държа часовник аз и календар

и в бъдещето съм като Русия,

проклинащ миналото: просяк-цар.

Смъртта познавам по-добре от мъртвите,

най-живото съм аз от всичко живо.

И пеперудка малка — пъстър цвят —

като момиченце ми се надсмива,

като парченце златосърмен плат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.